钦定古今图书集成/理学汇编/学行典/第068卷 > 晏子 > 《问下》
## 钦定古今图书集成/理学汇编/学行典/第068卷 > 晏子 > 《问下》

叔向问《晏子》曰：“正士之义，邪人之行，何如？”晏子对曰：
“正士处势，临众不阿，私行于国，足养而不忘。故通则
事上，使恤其下，穷则教下，使顺其上。事君尽礼，行忠
不正，爵禄不用，则去而不议。其交友也，论身议行，不
为苟戚，不同则疏而不悱不毁，进于君不以刻民，尊
于国，故用于上则民安；行于下则君尊，故得众；上不
疑其身，用于君不悖于行，是以进不丧亡，退不危身”，
此正士之行也。邪人则不然，用于上则虐民，行于下
则逆上，事君苟进不道忠，交友苟合不道行，持谀巧
以正禄，比奸邪以厚养，矜爵禄以临人，夸礼貌以华，
不任于上则轻议，不笃于友则好诽，故用于上则民
忧，行于下则君危，是以其事君近于罪，其交友近于
患，其得上辟于辱，其为生偾于刑。故用于上则诛，行
于下则弑。是故交通则辱，生患则危，此邪人之行也。